SL Uradni list Evropske unije C 177/8

Objava vloge v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

2013/C 177/07

Ta objava daje pravico do ugovora zoper vlogo v skladu s členom 51 Uredbe (EU) št. 1151/2012 Evropskega parlamenta in Sveta (1).

ENOTNI DOKUMENT

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (2)

„LIERS VLAAIKE“

ES št.: BE-PGI-0005-0967-22.02.2012

ZGO ( X ) ZOP ( )

1. Ime

„Liers vlaaike“

2. Država članica ali tretja država

Belgija

3. Opis kmetijskega proizvoda ali živila

3.1 Vrsta proizvoda

Skupina 2.4 Kruh, fino pecivo, slaščice in drugi pekovski izdelki

3.2 Opis proizvoda, za katerega se uporablja ime iz 1. točke

„Lierse vlaaikes“ so okrogli kolački, visoki približno 3 cm, s premerom med 5 in 6 cm, ki tehtajo okoli 45 gramov.

Kolaček je sestavljen iz podlage in nadeva.

Podlaga je tenko (med 3 in 4 mm), bledo pečeno krhko nesladkano testo za pite z dokaj visokim robom.

Polnjeno je s sladkim nadevom temne barve, v katerem je mešanica začimb. Podlaga je napolnjena do roba, nadev pa se ob peki malo izboči, je sočen in zelo temno rjave barve.

Prevladuje okus po začimbah in sladkornem sirupu kandis.

Tekstura : podlaga: hrustljava nadev: sočen Barva : podlaga: svetle barve nadev: temno rjave barve Okus : podlaga: suh in nesladkan nadev: sladek okus sladkornega sirupa kandis in mešanice začimb (cimet, nageljnove žbice, muškatni orešček in koriander)

3.3 Surovine (samo za predelane proizvode)

Podlaga se pripravi iz navadne pšenične moke (11,5/680), vode in masla.

Nadev je sestavljen iz grobih krušnih drobtin, svetlega sladkornega sirupa kandis, polnomastnega mleka in navadne pšenične moke (11,5/680).

Nadev se začini z mešanico štirih začimb, v kateri so enake količine cimeta, nageljnovih žbic, muškatnega oreščka in koriandra.

3.4 Krma (samo za proizvode živalskega izvora)

—

3.5 Posebni proizvodni postopki, ki jih je treba izvajati na opredeljenem geografskem območju

Priprava testa, oblikovanje kolačka in peka „Liers vlaaike“ morajo potekati na omejenem geografskem območju.

3.6 Posebna pravila za rezanje, ribanje, pakiranje itn.

—

3.7 Posebna pravila za označevanje

Na etiketi morajo biti naslednje navedbe: „Liers vlaaike“, logotip EU za zaščiteno geografsko označbo in spodnji logotip „Liers vlaaike“.

4. Kratka opredelitev geografskega območja

Geografsko območje zajema mesto Lier, vključno s skupnostjo Koningshooikt v provinci Antwerpen.

5. Povezanost z geografskim območjem

5.1 Posebnosti geografskega območja

„Vlaaien“ (pite) in njihove različice izhajajo iz dediščine flamskega slaščičarstva. Po navadi gre za preproste majhne kolače, ki jih pripravljajo tako ljubiteljski kot poklicni kuharji. Ovekovečili so jih celo flamski slikarji, kot je Pieter Brueghel. Nekateri recepti so se ohranili skozi čas in so postali avtentične regionalne specialitete.

Slaščičarji iz Liera so ohranili tradicijo „Liers vlaaike“. Recept in znanje za pripravo kolačkov sta tako tesno povezana z mestom Lier, da se nikoli niso pripravljali zunaj mesta. Vendar pa so jih slaščičarji iz Liera prodajali tudi zunaj občinskih meja, na primer na antwerpenskih tržnicah.

Ni naključje, da je „Liers vlaaike“ nastal tako blizu Antwerpna, ki je pristaniško mesto. V značilnem okusu „Liers vlaaike“ prevladujejo štiri začimbe in sladkorni sirup kandis. Antwerpen je bil eden izmed glavnih vstopnih evropskih pristanišč za začimbe in sladkorni trs z vzhoda. Sladkorni trs je bil na kraju samem predelan v kandis in rjavi sladkor.

V Lieru je še danes ohranjenih več starih lesenih modelov za kolačke. Pred drugo svetovno vojno so podlago oblikovali v teh majhnih lesenih modelih. Testo so naredili s toplo vodo, z njim prekrili modelčke in testo pustili nekaj dni, da se je posušilo. Šele nato so podlago vzeli iz modelčkov in jo spekli skupaj z nadevom.

5.2 Posebnost proizvoda

Pekarne iz Liera so ohranile edinstveni in tradicionalni recept za „Liers vlaaike“.

Od drugih flamskih pit se razlikuje po naslednjem:

— : po obliki : gre za posamezne kolačke; — : po podlagi : izdelana je iz suhega in nesladkanega testa; — : po nadevu : vsebuje drobtine, sladkorni sirup kandis in začimbe.

„Liers vlaaike“ ne vsebujejo jajc, soli, konzervansov in ojačevalcev okusa. Večina pekov pripravlja lastne drobtine iz suhih in naribanih ostankov žemljic, kruhkov, kruha za sendviče in baget.

V kolačku se nesladkana skorja združi z zelo sladkim nadevom z začimbami, s čimer nastane edinstven regionalni proizvod, ki ga pečejo samo peki iz Liera. In točno ta edinstveni kolaček je znan pod imenom „Liers vlaaike“, ki ne obstaja v nobeni drugačni različici.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali značilnostjo proizvoda (pri ZGO)

Zaščitena geografska označba „Liers vlaaike“ temelji na slovesu, ki ga ima proizvod, ki se že tristo let proizvaja v mestu Lier.

Po izročilu izvor „Liers vlaaike“ sega v leto 1722. Lodewijk Jozef van Kessel, kanonik katedrale svetega Bava iz Genta, v svojih spominih omenja recept za kolaček. „Četrt litra surovega mleka, tri piškote in tri zdrobljene nageljnove žbice zavrite in sladkajte s sirupom. Mešanico vlijte na testo za pite ter specite.“ Recept za nadev se skorajda ni spremenil, piškote so nadomestile drobtine, namesto nageljnovih žbic pa se uporablja mešanica začimb.

Leta 1890 je na razstavi na trgovskem sejmu v Lieru ob prazniku svetega Gomera njegovemu veličanstvu kralju Leopoldu II in njenemu veličanstvu kraljici Mariji Henrieti pek Van den Eynde na srebrnem pladnju ponudil nekaj kolačkov „Lierse vlaaikes“, ne da bi o tem koga predhodno obvestil. Kraljica je kolaček vzela in ga z veseljem pojedla. Nato je gospoda Van den Eyndeja pohvalila, da je kolaček zares izvrsten, in se pozanimala o načinu njegove priprave. Pek, ki ni želel, da bi prisotni zvedeli recept za njegovo specialiteto, naj bi dejal: „Vaše veličanstvo, ne zamerite, ampak pekarna želi recept ohraniti kot skrivnost!“ Kraljica je smeje odvrnila: „Seveda, ne bi bilo primerno, da bi vam delala konkurenco …“ Čez nekaj tednov se je na pročelju pekarne Van den Eynde na Antwerpse Straat pojavil kraljevi grb in napis „Dvorni dobavitelj“.

Leta 1925 je Felix Timmermans, slavni flamski pisatelj, „Liers vlaaike“ vključil v svojo himno z naslovom „Schoon Lier“.

Kolački „Liers vlaaike“ se pojavljajo v številnih starejših in novejših publikacijah, ki opisujejo regionalne proizvode. Tako je na primer v knjigi z naslovom De Zoete Provincie; Ambachtelijke specialiteiten uit Antwerpen (1998 in 2007) „Lierse vlaaike“ naštet med najstarejšimi regionalnimi slaščicami. V delu iz leta 1932 Wat folklore in betrekking met de Pasteibakkerij avtorja A. Vaniseja je navedeno, da „Takšni so Liersche Vlaaikens. Ti okrogli kolači so pečeni v modelih in pripravljeni iz mešanice zmletega kruha, sirupa in mleka.“

Turistični vodniki, kot so Zwerven door Vlaanderen avtorja Jana Lambina (1961), Ippa’s Streekgerechtengids voor België (1995), Lekker Antwerpen (1993) in Kleine culinaire encyclopedie (2009) omenjajo „Liers vlaaike“. Na internetu je pecivo postalo celo mednarodno poznano.

Glede na rezultate kvantitativne raziskave trga, ki jo je center VLAM (Vlaams Centrum voor Agro- en Visserij Marketing vzw) leta 2003 izvedel med prebivalci province Antwerpen, 72 % vprašanih meni, da je „Liers vlaaike“ tradicionalni regionalni proizvod.

„Liers vlaaike“ je bil uvrščen na flamski seznam Euroterroir (1995) in leta 2007 priznan za tradicionalni regionalni flamski proizvod.

Proizvodnja peciva poteka celo leto, prebivalci Liera pa ga z veseljem podarijo, kadar gredo na obisk zunaj svojega mesta. Po navadi se uživa ob majhnih in velikih praznovanjih v mestu ter mestni hiši. Belgijski princ Filip in princesa Matilda sta lahko ob obisku mesta Lier leta 2000 okusila slastne kolačke iz Liera. Ob lokalnih praznovanjih, kot je praznik v čast vseh 75-letnih prebivalcev Liera, mesto vsem povabljencem postreže s skodelico kave in kolačkom „Liers vlaaike“. Tudi mnoge lokalne restavracije vedno postrežejo „Liers vlaaike“ kot prigrizek h kavi.

Sklic na objavo specifikacije

(člen 5(7) Uredbe (ES) št. 510/2006 (3))

http://lv.vlaanderen.be/nlapps/data/docattachments/20120117_dossier%20met%20bijlage.pdf

ali

http://www.vlaanderen.be/landbouw – beleid – kwaliteitssystemen – Europese kwaliteitssystemen – vlaamse dossiers

(1) UL L 343, 14.12.2012, str. 1.

(2) Nadomeščena z Uredbo (EU) št. 1151/2012.

(3) Prim. opombo 2.